**Fără relevanţă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aş vrea să pun un strop de atropină

În ochii soarelui ce-abia mijeşte,

Pupilele scăldate în lumină

Să poată străluci împărăteşte,

Că anotimpul ăsta într-o doară

Şi-a îmbrăcat petalele albastre

Ori ne-a minţit că este primăvară

Şi-n loc de flori ne-a dăruit dezastre,

Dar mă gândesc că n-are relevanţă

Ce anotimpuri trec peste planetă,

Când noi iubind nu punem în balanţă

Că vremea poate fi analfabetă.

- E dificil, dar meteorologic

Trecem bizar prin cele mai extreme

Momente, ne somează analogic

Planeta, însă eu de ce m-aş teme,

Când ceru-n ochii tăi e tot albastru

Şi niciodată nori n-o să-l umbrească,

Din trupul meu sculptat în alabastru

Imense flori de lotus o să crească

În orice anotimp, de-ar fi să vină

Apocalipse. Eu te-aştept deseară

Să-mi urci ca seva dulce prin tulpină

Şi să-nfruntăm o era glaciară.

Ioan Grigoraș Liliana Trif